CELEX: 32006R1933
Language: mt
Date: 2006-12-21 00:00:00
Title: Regolament tal-Kunsill (KE) Nru 1933/2006 tal- 21 ta' Diċembru 2006 li jirrevoka temporanjament l-aċċess għall-preferenzi tariffarji ġeneralizzati għar-Repubblika tal-Belarus

30.12.2006        MT              Il-Ġurnal Uffiċjali ta’ l-Unjoni Ewropea                     L 405/35

                       REGOLAMENT TAL-KUNSILL (KE) Nru 1933/2006

                                       tal-21 ta’ Diċembru 2006

li jirrevoka temporanjament l-aċċess għall-preferenzi tariffarji ġeneralizzati għar-Repubblika
                                              tal-Belarus

IL-KUNSILL TA' L-UNJONI EWROPEA,

Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 133
tiegħu,

Wara li kkunsidra l-proposta mill-Kummissjoni,

Wara li kkunsidra r-Regolament tal-Kunsill (KE) Nru 980/2005 tas-27 ta' Ġunju 2005 li japplika
skema ta’ preferenzi tariffarji ġeneralizzati1, u b'mod partikolari l-Artikolu 20(4) tiegħu,

1
          ĠU L 169, 30.6.2005, p. 1.
 ---pagebreak--- L 405/36          MT                 Il-Ġurnal Uffiċjali ta’ l-Unjoni Ewropea                      30.12.2006

Billi:

(1)        Skond ir-Regolament tal-Kunsill (KE) Nru 980/2005 ir-Repubblika tal-Belarus (minn
           hawn 'il quddiem 'il-Belarus') huwa pajjiż benefiċjarju ta’ l-iskema tal-Komunità ta'
           preferenzi tariffarji ġeneralizzati.

(2)        Fid-29 ta’ Jannar 2003, il-Konfederazzjoni Internazzjonali tat-Trade Unions (ICFTU), il-
           Konfederazzjoni Ewropea tat-Trade Unions (ETUC) u l-Konfederazzjoni Dinjija tax-
           Xogħol (WCL) għamlu talba konġunta lill-Kummissjoni għal investigazzjoni skond l-
           Artikolu 27 tar-Regolament (KE) Nru 2501/2001 ta' l-10 ta' Diċembru 2001 li japplika
           skema ta' preferenzi ġeneralizzati tat-tariffa għall-perjodu mill-1 ta' Jannar 2002 sal-31 ta'
           Diċembru 2004 - Stqarriji dwar Regolament tal-Kunsill li japplika skema ta' preferenzi
           ġeneralizzati tat-tariffa għall-perjodu mill-1 ta' Jannar 2002 sal-31 ta' Diċembru 20041 ta’
           ksur allegat tal-libertà ta’ assoċjazzjoni u tad-dritt għal negozjar kollettiv fil-Belarus.

(3)        Il-Kummissjoni eżaminat it-talba, b’konsultazzjoni mal-Kumitat ta’ Preferenzi
           Ġeneralizzati u ddeċidiet, b’Deċiżjoni tad-29 ta’ Diċembru 20032, li tagħti bidu għal
           investigazzjoni. Intalbet l-informazzjoni mill-partijiet interessati, permezz ta’ avviż
           pubblikat3.

(4)        L-awtoritajiet tal-Belarus kienu avżati formalment bil-ftuħ ta’ l-investigazzjoni. Huma
           ċaħdu li kien hemm xi ksur tal-Konvenzjoniiet ta’ l-Organizzazzjoni Internazzjonali tax-
           Xogħol (ILO) Nru 87 (li tirrigwarda l-Libertà ta’ Assoċjazzjoni u l-Ħarsien tad-Dritt ta’
           Organizzazzjoni) u Nru 98 (li tirrigwarda l-Applikazzjoni tal-Prinċipji tad-Dritt ta’
           Organizzazzjoni u ta’ Negozjar Kollettiv).

1
         ĠU L 346, 31.12.2001, p. 1. Regolament kif emendat l-aħħar bir-Regolament (KE) Nru
         980/2005.
2
         Deċiżjoni tal-Kummissjoni 2004/23/KE tad-29 ta' Diċembru 2003 li tipprovdi għall-bidu ta'
         investigazzjoni skond l-Artikolu 27(2) tar-Regolament tal-Kunsill (KE) Nru 2501/2001 fir-
         rigward tal-ksur tal-liberta' ta' assoċjazzjoni fil-Belarus (ĠU L 5, 9.1.2004, p. 90).
3
         ĠU C 40, 14.2.2004, p. 4.
 ---pagebreak--- 30.12.2006      MT                 Il-Ġurnal Uffiċjali ta’ l-Unjoni Ewropea                         L 405/37

(5)      L-informazzjoni miġbura mill-Kummissjoni tul il-kors ta’ l-investigazzjoni mmexxija
         b’konsultazzjoni mal-Kumitat ta’ Preferenzi Ġeneralizzati iżda kkoroborat l-eżistenza ta’
         ksur serju u sistematiku tal-libertà ta’ assoċjazzjoni u d-dritt ta' negozjar kollettiv skond il-
         Konvenzjonijiet ta’ l-ILO Nru 87 u 98. Fost ħwejjeġ oħra, il-Kummissjoni saret taf li l-ILO
         eżaminat il-qagħda fil-Belarus għal dak li għandu x'jaqsam maż-żewġ konvenzjonijiet u
         bdiet l-investigazzjoni rispettiva tagħha stess f'Novembru 2003. Ir-rapport tal-Kummissjoni
         ta' Inkjesta li rriżulta ta' Lulju 2004 kien fih 12-il rakkomandazzjoni biex jittieħdu miżuri
         speċifiċi biex titjieb il-qagħda fil-Belarus. Il-Belarus kien imħeġġeġ jimplimenta dawn ir-
         rakkomandazzjonijiet sa l-1 ta' Ġunju 2005, iżda dan ma seħħx. Fuq il-bażi ta' dan it-
         tagħrif u mill-analiżi tagħha stess, il-Kummissjoni qieset li r-revoka temporanja ta’ l-
         arranġament preferenzjali kienet ġustifikata.

(6)      Fis-17 ta’ Awwissu 2005, il-Kummissjoni ddeċidiet li tissorvelja u tivvaluta l-qagħda tad-
         drittijiet tax-xogħol fil-Belarus1. It-tħabbir tal-bidu tal-perjodu ta’ sitt xhur ta' sorveljanza u
         valutazzjoni2 kien fih stqarrija dwar il-ħsieb tal-Kummissjoni li tibgħat proposta lill-
         Kunsill għar-revoka temporanja tal-preferenzi kummerċjali, sakemm, qabel tmiem dan il-
         perjodu, il-Belarus ma jkunx ta impenn li jwettaq il-miżuri meħtieġa biex jikkonforma
         mal-prinċipji msemmija fl-Istqarrija ta’ l-ILO ta’ l-1998 dwar il-Prinċipji u d-Drittijiet
         Fundamentali fuq ix-Xogħol, kif jinsab fit-tnax-il rakkomandazzjoni tar-rapport tal-
         Kummissjoni ta’ Inkjesta ta’ Lulju 2004. L-awtoritajiet tal-Belarus kienu avżati
         uffiċjalment bid-deċiżjoni u bit-tħabbira.

1
       Deċiżjoni tal-Kummissjoni 2005/616/KE tas-17 ta' Awwissu 2005 dwar il-monitoraġġ u l-
       evalwazzjoni tas-sitwazzjoni tad-drittijiet tax-xogħol fil-Belarus għall-irtirar temporanju tal-
       preferenzi tan-negozju (ĠU L 213, 18.8.2005, p. 16.)
2
       ĠU C 240, 30.9.2005, p. 41.
 ---pagebreak--- L 405/38          MT                 Il-Ġurnal Uffiċjali ta’ l-Unjoni Ewropea                      30.12.2006

(7)        Il-Belarus ma tax l-impenn meħtieġ fi żmien il-perjodu ta' sitt xhur ta' sorveljanza u
           valutazzjoni u lanqas kif deskritt hawn taħt, matul ix-xhur ta' wara. Minflok, fit-30 ta'
           Marzu, l-awtoritajiet tal-Belarus ippreżentaw lill-Kummissjoni sottomissjoni dwar il-
           qagħda tad-drittijiet tal-libertà ta' assoċjazzjoni fil-Belarus. Il-Kummissjoni analizzat din
           is-sottomissjoni iżda kkonkludiet li ma pprovdietx biżżejjed evidenza ta' impenn

(8)        Sadanitant, il-Korp ta' Tmexxija ta' l-ILO adotta r-rapport ta' segwitu tal-Kumitat dwar il-
           Libertà ta' Assoċjazzjoni (Committee on Freedom of Association (CFA)) f'Marzu 2006, li
           fih is-CFA ġibed l-attenzjoni dwar kemm il-qagħda tad-drittijiet tat-trejdjunjins attwalment
           marret għall-agħar fil-Belarus u ħeġġeġ l-awtoritajiet tal-Belarus jieħdu minnufih miżuri
           konkreti.

(9)        Barra minn hekk, il-Kummissjoni irċeviet komunikazzjoni, bid-data tas-16 ta' Mejju 2006,
           mill-awtoritajiet tal-Belarus dwar il-qagħda tad-drittijiet tal-libertà ta' assoċjazzjoni fil-
           Belarus. Bħal ma ġara bis-sottomissjoni tat-30 ta' Marzu 2006, wara analiżi bir-reqqa l-
           Kummissjoni waslet għall-konklużjoni li din is-sottomissjoni ma pprovdietx ebda sinjal ta'
           impenn jew xi ħjiel konvinċenti li l-qagħda tjiebet. Din il-valutazzjoni tas-sitwazzjoni fil-
           Belarus dehret ukoll fir-rapport tal-Kumitat ta' l-ILO f'Ġunju ta' l-2006 dwar l-
           Applikazzjoni ta' l-Istandards tal-Konferenza Internazzjonali tax-Xogħol, li ddeplorat in-
           nuqqas issoktat mill-Gvern tal-Belarus li jimplimenta r-rakkomandazzjonijiet u enfażizza l-
           ħtieġa ta' azzjonijiet rapidi sabiex jista' jiġi nnutat xi progress reali u konkret. Barra minn
           hekk, il-Konferenza Internazzjonali tax-Xogħol ta' Ġunju 2006, organizzata taħt l-awspiċi
           ta' l-ILO, ikklassifikat in-nuqqas ta' implimentazzjoni tat-12-ir rakkomandazzjoni, li l-
           Belarus baqa' jinjora minn Lulju ta' l-2004, bħala każ ta' nuqqas issoktat. Din il-
           klassifikazzjoni eċċezzjonali tintuża biss għal każijiet serji ħafna u sistematiċi ta' non-
           konformità ma' konvenzjoni ratifikata.
 ---pagebreak--- 30.12.2006      MT                 Il-Ġurnal Uffiċjali ta’ l-Unjoni Ewropea                       L 405/39

(10)     Il-Kummissjoni analizzat bir-reqqa l-iżviluppi reċenti fil-Belarus, inkluża ittra mill-Belarus
         bid-data ta' l-14 ta' Ottubru 2006 u mibgħuta lill-Kummissjoni fis-17 ta' Ottubru 2006.
         Minflok ma pproduċiet xi impenn effettiv jew evidenza ċara li s-sitwazzjoni merret għall-
         aħjar, din l-ittra, għal darb'oħra, tippreżenta intenzjonijiet possibbli iżda hija nieqsa minn xi
         ħjiel ta' implimentazzjoni effettiva tal-prinċipji tal-Konvenzjonijiet Nru 87 u Nru 98 ta' l-
         ILO. Il-vjolazzjonijiet tal-prinċipji stabbiliti fil-konvenzjonijiet Nru 87 u 98 ta' l-ILO
         jissoktaw jeżistu.

(11)     Fid-dawl ta’ dan ta’ hawn fuq l-arranġament preferenzjali għall-prodotti li joriġinaw fil-
         Belarus għandhom jiġu revokati temporanjament, sakemm jiġi deċiż li r-raġunijiet li
         jiġġustifikaw ir-revoka temporanja ma jgħoddux aktar.

(12)     Dan ir-Regolament għandu jidħol fis-seħħ sitt xhur wara l-adozzjoni tiegħu, sakemm ma
         jiġix deċiż li r-raġunijiet li jiġġustifikawh ma jgħoddux aktar,

ADOTTA DAN IR-REGOLAMENT:

                                                Artikolu 1

L-arranġament preferenzjali għall-prodotti li joriġinaw fil-Belarus stipulat fir-Regolament (KE) Nru
980/2005 għandu jkun revokat temporanjament.
 ---pagebreak--- L 405/40         MT                 Il-Ġurnal Uffiċjali ta’ l-Unjoni Ewropea                    30.12.2006

                                                 Artikolu 2

Il-Kunsill, li jaġixxi b’maġġoranza kkwalifikata, fuq proposta mill-Kummissjoni, għandu
jistabbilixxi mill-ġdid l-arranġament preferenzjali għall-prodotti li joriġinaw fil-Belarus, jekk il-ksur
tal-libertà ta’ assoċjazzjoni u d-dritt ta’ negozjar kollettiv fil-Belarus ma jibqax jeżisti.

                                                 Artikolu 3

Dan ir-Regolament għandu jidħol fis-seħħ nhar il-21 ta’ Ġunju 2007.

Dan ir-Regolament għandu jorbot fl-intier tiegħu u japplika direttament fl-Istati Membri kollha.

Magħmul fi Brussell, nhar il-21 ta’ Diċembru 2006.

                                                Għall-Kunsill
                                                Il-President
                                                J. KORKEAOJA